CELEX: 32017D1002
Language: et
Date: 2017-06-07 00:00:00
Title: Komisjoni otsus (EL) 2017/1002, 7. juuni 2017, mis käsitleb kavandatud kodanikualgatust „Stop Extremism“ (teatavaks tehtud numbri C(2017) 4105 all)

15.6.2017   
            
            
               ET
            
            
               Euroopa Liidu Teataja
            
            
               L 152/1
            
         KOMISJONI OTSUS (EL) 2017/1002,
   7. juuni 2017,
   mis käsitleb kavandatud kodanikualgatust „Stop Extremism“
   
      
         (teatavaks tehtud numbri C(2017) 4105 all)
      
   
   (Ainult saksakeelne tekst on autentne)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. veebruari 2011. aasta määrust (EL) nr 211/2011 kodanikualgatuse kohta, (1) eriti selle artiklit 4,
   ning arvestades järgmist:
   
               (1)
            
            
               Kavandatud kodanikualgatuse „Stop Extremism“ teema on järgmine: „Me kutsume Euroopa Komisjoni üles esitama õigusakti ettepanekut äärmusluse kahjulike tagajärgede vältimiseks eelkõige siseturul.“
            
         
               (2)
            
            
               Kavandatud kodanikualgatuse eesmärgid on järgmised: „Kavandatava liidu õigusakti sätete alusel peaksid liikmesriigid: 1) positiivse motiveerimise kaudu tagama, et äärmusluse saaks siseturul ära tunda ja välistada, 2) läbipaistvuse abil hõlbustama kõigil kodanikel ja ettevõtetel äärmuslusele (rahalise) toetamise äratundmist, 3) tööõiguse ja kahju hüvitamise meetmete abil tulemuslikult võitlema äärmuslusega siseturul“.
            
         
               (3)
            
            
               Euroopa Liidu toimimise lepingu artikli 114 alusel võib vastu võtta õigusakte aluslepingute rakendamiseks, et ühtlustada liikmesriikides õigus- ja haldusnorme, mille eesmärk on siseturu rajamine ja selle toimimine.
            
         
               (4)
            
            
               Siiski tuleneb Euroopa Kohtu väljakujunenud kohtupraktikast, et ELi toimimise lepingu artikli 114 kasutamine on põhjendatud ainult siis, kui liikmesriikide õigus- ja haldusnormide vahel esineb erinevusi, mis võivad riivata põhivabadusi ning mõjutada seeläbi otseselt siseturu toimimist; pelgast siseriiklike normide erinevuse sedastamisest ei piisa. Kui meetme eesmärk on vältida kaubavahetusele tulevikus tekkida võivaid takistusi, mis tulenevad siseriiklike õigusnormide erinevustest, peab selliste takistuste tekkimine olema tõenäoline ja asjaomase meetme eesmärk peab olema takistuste ennetamine.
            
         
               (5)
            
            
               Meetmete võtmiseks tööõiguse valdkonnas võib ELi toimimise lepingu artikkel 153 olla õiguslik alus liidu õigusaktile, millega kehtestatakse sätted, mis käsitlevad töötajate kaitset töölepingu lõpetamisel. Samuti võiks ELi toimimise lepingu artikkel 19 olla alus meetmele, mille eesmärk on võidelda diskrimineerimisega eelkõige rassilise või etnilise päritolu, usutunnistuse või veendumuste alusel, sealhulgas diskrimineerimisega töökohal.
            
         
               (6)
            
            
               Euroopa Liidu lepinguga (ELi leping) tugevdatakse liidu kodakondsust ja tõhustatakse veelgi liidu demokraatlikku toimimist, nähes selleks muu hulgas ette, et igal kodanikul on õigus osaleda liidu demokraatlikus elus Euroopa kodanikualgatuse kaudu.
            
         
               (7)
            
            
               Seepärast peaksid kodanikualgatuse kord ja tingimused olema selged, lihtsad ja kasutajasõbralikud ning vastama kodanikualgatuse olemusele, et julgustada kodanike osalust ja muuta liit ligipääsetavamaks.
            
         
               (8)
            
            
               Nendel põhjustel on asjakohane arvata, et kavandatud kodanikualgatus ei ületa ilmselgelt komisjoni volitusi esitada liidu õigusakti ettepanekuid aluslepingute rakendamiseks vastavalt määruse artikli 4 lõike 2 punktile b.
            
         
               (9)
            
            
               Seetõttu tuleks kavandatud kodanikualgatus „Stop Extremism“ registreerida. Toetusavaldusi kavandatud kodanikualgatusele tuleks aga koguda ainult niivõrd, kuivõrd selle eesmärk on, et komisjon esitaks liidu õigusaktide ettepanekud aluslepingute rakendamiseks põhjendustes 3 ja 5 osutatud kohaldamisala ulatuses,
            
         ON VASTU VÕTNUD KÄESOLEVA OTSUSE:
   Artikkel 1
   1.   Kavandatud kodanikualgatus „Stop Extremism“ registreeritakse.
   2.   Toetusavaldusi kavandatud kodanikualgatusele võib koguda lähtudes arusaamast, et selle eesmärk on, et komisjon esitaks aluslepinguid rakendavate liidu õigusaktide ettepanekud, millega:
   
               —
            
            
               ühtlustatakse liikmesriikides nii õigus- kui ka haldusnormid eesmärgiga rajada siseturg ja tagada selle toimimine;
            
         
               —
            
            
               sätestatakse töötajate kaitse töölepingu lõpetamisel;
            
         
               —
            
            
               võideldakse diskrimineerimisega.
            
         Artikkel 2
   Käesolev otsus jõustub 12. juunil 2017.
   Artikkel 3
   Käesolev otsus on adresseeritud kavandatud kodanikualgatuse „Stop Extremism“ korraldajatele (kodanike komitee liikmetele), keda esindavad Seyran ATEȘ ja Sebastian REIMER.
   
      Brüssel, 7. juuni 2017
      
         
            Komisjoni nimel
         
         
            esimene asepresident
         
         Frans TIMMERMANS
      
   
   
      (1)  ELT L 65, 11.3.2011, lk 1.